Il-Malta Enterprise nediet żewġ programmi ta’ għajnuna għal-esportazzjoni immirati għall-industriji li għall-ewwel darba qed ifittxu swieq għall-esportazzjoni tal-prodotti tagħhom jew li s’issa jesportaw perċentwal żgħir tal-prodotti tagħhom. Iċ-chairman tal-Malta Enterprise Mario Vella qal li din l-għajnuna lill-industrija ser tilħaq kwazi nofs miljun ewro. Spjega li l-ewwel skema imsejha Go Global Programme, ser tgħin kumpaniji li jixtiequ jibdew jesportaw jew li għadhom kemm bdew jesportaw. Dawn ser jingħataw għajnuna teknika u finanzjarja fit-tiftix tas-swieq. Dr Vella qal li bi skema oħra imsejħa Global Growth Competition ser jiġu mgħejjuna 12-il kumpanija biex ifasslu l-istrateġija tagħhom għall-esportazzjoni bi pjan għal tliet snin u ikunu jistgħu jingħataw għajnuna ta’ nofs l-ispiża tagħha sa massimu ta’ €30,000. Dr Vella qal li l-Malta Enterprise trid tassigura li kull kumpanija tkun tista’ tagħmel dak li hi l-aktar tajba fih. Qal li dawn l-inizjattivi qed isiru bil-koperazzjoni tal-bank HSBC. Il-Ministru għall-Ekonomija, Investiment u Negozji ż-Żgħar Chris Cardona qal li b’dawn il-programmi l-industriji ser jingħataw appoġġ konkret biex jisfruttaw l-opportunità fis-swieq internazzjonali biex ikabbru l-attività ekonomika tagħhom. Qal li l-kważi nofs miljun ewro għal dawn l-iskemi huwa investiment għaqli li ser ikattar ix-xogħol, l-impjiegi u l-esportazzjoni.